# “Segonda de corda”?

# L’arpizadëura ti prim films da mont

Cunferënza cun Ingrid Runggaldier

Vënderdi, 2 utober 2015 dala 20.00

tl Museum Gherdëina

Tres imajes y clips ora de films da mont da “Meyer aus Berlin” de Ernst Lubitsch a “Die weiße Hölle vom Piz Palü” de Arnold Fanck, “Das blaue Licht” de Leni Riefenstahl y “Der verlorene Sohn” de Luis Trenker nchin a “Maratona Bianca” de Mario Craveri y “Cuori nella Tormenta” de Carlo Campogalliani mët Ingrid Runggaldier ala lum la maniera de coche l’arpizadëures univa reprejentedes ti prim films da mont.

----------

L’ëiles à dal scumenciamënt incà tëut ite na pert mpurtanta tla storia dl alpinism – n iede sciche fians, surans o fenans di alpinistć de si families, ma plu tert nce sciche arpizadëures ndependëntes. Si meric y suzesc ie n generel documentei scialdi de manco che no chëi de si colegs ëi y mpò nes àles lascià truep documënc tla forma de diaresc, lecurdanzes, articuli y libri, ma nce fotografies y depënc che testemuniea si presënza tl mond dl alpinism.

Puech sapù iel che l’arpizadëures à nce tëut ite na pert particulera te n medium de massa che fova nuef defin tl 20ejim secul: l film. L ie defati da fé marueia tan abenëura che l’ëila che jiva a crëp fova bele presëntes tla storia dl film. Scebën che, ora che per n valguna ezezions (Elizabeth Main Le Blond y plu tert Leni Riefenstahl), ne laurova tan che deguna ëiles coche registes de films da mont, fovel mpò te trueps di prim films da mont dl 20ejim secul nce truepa ëiles che tulova ite pertes da prutagonistes de majera o mëndra mpurtanza. Te chësc si ntervënt traterà Ingrid Runggaldier l aspet dla reprejentazion feminila te n valguni di prim films da mont plu nteressanc, danter l auter: “Meyer aus Berlin” (1919), vel’ ejëmpl dl “Bergfilm” tudësch dl triumvirat Arnold Fanck, Leni Riefenstahl y Luis Trenker (ani 20 y 30) y “Maratona Bianca” de Mario Craveri (1935).

Scebën che les vën suvënz mustredes sciche la pert plu dëibla tla curdeda y les muessa unì menedes y prutejedes ie l’ëiles ti films da mont n general sportives y atletiches cun corps sani y stersc. Les ie suvënz carateres ora dla norma, ëiles modernes, determinedes, da snait y suvënz nchinamei eroiches y ie bones – alamanco tl mond di crëps y dl’arpizeda te chël che les ie nluegedes – de se delibré dala ciadëines y dala strentures dla cunvenzions sozieles zënza dal’autra pert ne mëter no n descuscion i valores tradiziunei y plu spezificamënter l órden dla strutures sozieles (p.ej. i rodui di gëndri).

Te si presentazion lascerà Ingrid Runggaldier udëi na lingia de fotografies y clips ora di films tratei per mustré coche l’ëiles vën reprejentedes te chisc films y ce sort de model feminil y messaja che les dassova presenté y purté inant. La respuend nce a dumandes sciche: Ie pa l’imaja dl’ëiles tl film da mont y tl film n generel mudeda? Y depënd pa chësta imaja dl’ëiles da cërta carateristiches dl film da mont nstës o dal stat o dal tëmp storich te chël che n film ie unit realisà? La se nuzerà de funtanes y materiai de biblioteches y archifs defrënc, p. ej. dla Biblioteca della montagna dla SAT de Trënt, dla Biblioteca y dl Museo Nazionale dl CAI de Torino y dla Bibliothek des Deutschen Alpenvereins de München. Na lingia de films ti ie nce unida metuda a despusizion da David Chapman de Seattle tl’America, gran espert de film y de storia dl corp.

Aldò de statistiches atueles ie nce ncueicundì mé ntëur l 20% di regisć ëiles y – cossa nteressanta – mé ntëur l 15% di prutagunisć di films ie ëiles. Chësc desmostra che la cosses ne s’à nia mudà gran scialdi. N cunfront desmostra nce che n valguni di films da mont de chëi che la rujenerà fova ntlëuta y ie nchin ncuei scialdi moderns sce no danora a si tëmp pervia che i ne sëurantol nia i clichés solic liei al’ëiles: si vester zities y dëibles, grames y mpue zonfes, ma nce spizes, superfizieles y suvënz mpue da totles.